Wir, disz nachbenēpten Hēman von Rùseckg, Ruͦdolff von Luternow, Ludwig Zechender, tuͦnd kunt mengklichem mitt disem brieff, als stoͤss, spenn und misshellung gewesen sind zwùschend der hoch und erwirdigen frowen aͤptissin und covent zuͦ Kùngsfeld, besunder des jarzitampts halb daselbs, und den erwirdigen hèrrn̄ propst und cappitel zuͦ Mùnster in ✳
Ergoͤw und des fromē Hansen Trùllerey, sesshafft zuͦ Arow in dem Fryen Turn, an einē, ✳ und den fromen Hanns Arnolt Segenser, Hanns Heinrich Rott, burgere zuͦ Arow, andersidt, von guͤttern waͤgē, gelegen zuͦ Grenckhen, die Hensli Agdor daselbs buwt und formals gebuwn̄ hät und die Peter Segenser selig vor zitten uffgebn̄, darnach den benemptn̄ Hans Arnolt
und Hanns Heinrichn̄ usgeleit und in schrifft ✳ geben nach gesprochner urteil, ze Lentzburg beschaͤchn̄. umb ir stoͤss beid partyen gen Sur in ein recht komen, sich gestelt und ferfuͦrsprechet ✳ gehept hand, davon getaͤdinget ✳ uff ùns obgenantn̄ in der guͤtlichkeit sy zuͦ verhoͤren in der minn, mitt beider teil ✳ wissen ze richten, habent inen tag gesetzt und bescheidē gen Arow uff gebn̄ disz brieffs, sind komē alle partyen, die ersamē, wisen ✳ Niclaus Fricker, schulth̄s zuͦ Brugg, der Widmeˀ, jarzitt pflaͤger zuͦ Kùngsfeld, als von
wegen ùnser gnaͤdign̄ frowen, ✳ obgenant, ✳ und herˀ ✳ Heinrich Hoͧre, alt dechan, ✳ Hanns Hecht, von wegen unser benempten hèrrn̄ vom Mùnster, mitt ✳ gewalt, und dèr benēpt
Hanns Trùllerey als fùr sich selbs, und die genantn̄ Hanns Arenͦlt Segenser und Hanns Heinrich Rott fùr sich und sin elichn̄ husfrown̄ habent also ir klag getan, wie sy
ein guͦtt zuͦ Grenckhen habint, ✳ vor ziten Hensli Agdor gebuwen, des zwo schuͤppossen sin soͤllent ✳ und hab die der Agdor usgeleit und ingschrifft geben, daran sy aber nit
ein benuͤgen gehept und darnach furer mitt recht geyaget und ein teil von Grenckhen darzuͦ bracht, das sy inen irs guͦts kùntschafft und usslegung tuͦn soͤlten, das ✳
ouch ein teil getan, mitt namē Peter Widmer und Jenni Widmer, gebruͦder, nach innhalt ir zedeln, die sy begertent darum̄ zuͦ hoͤren. nach verhoͤrūg die obgenanten
partyen darwider rettent, die von Grenckhen gemeinlich werent mitt recht darzuͦ bracht, das sy kuntschafft und uslegung tuͦn soͤlten von der zwoͤlff hèrschafft schuͦpposen und andern guͤtern daran stiessend, hettend ouch darum̄ vor dem rechten zuͦ Sur geseit, insunders Peter Widmer als ir vogt von ir und sin selbs wegn̄, nach innhallt
des urteil brieffs, den sy begertent zeverhoͤren. und nach verhoͤrūg rettent, sy getruwtent nit, das inn Peter Widmers sag nach der andern uslegen keinē schaden
bringen, sidmalen sy vormals luter geseit hettint, das sy die zwoͤlff hèrschafft schuͦpposen, des gotzhus und andeˀ guͤtter nit uslegen, noch underscheid geben koͤnden nach
innhalt ir ersten sag. also nach verhoͤrūg beiderteil klag, antwurt, kuntschafft, red und widèrred habent wir ùns darinn geleit, entzwùschen gesuͦchet, so ferˀ das wir die
sach in der guͤtlikeit mitt beyder partyen wissen und willn̄ gericht, geschlicht und betragen hand. dem ist also: als Hensli Agdor Peterman Segenser, selig, im sin guͦtt die zitt ✳
uffgab, darnach das guͦtt Hanns Arnoltn̄ und Hanns Heinrichn̄ usgeleit und in geschrifft geben nach innhalt des zedels, by semlichem uslegen das bestan sol, so Hensli Agdor getan
und in gschrifft geben haͤt. moͤgend ouch die benemptn̄ Hanns Arnolt und Hanns Heinrich das guͦtt also nutzē und niessen, des gelich die obgenantn̄ antwurter mogent ouch ir guͦtt
nutzen und niessen als sy das bishèr getan hand. diser richtung begertent beid teil von ✳ ùns urckùnd und brieff. semlich ir begeren ùns zitlich und billich beduncket,
habent inn des disen brieff gebn̄ mitt mim, obgenantn̄ Ludwign̄ Zechenders, anhangendn̄ ingsigel besigelt, von ùnser aller wegn̄, doch ùnsz und ùnsern erben allen äne schaden, der gebn̄ ist ✳ am zinstag nechst nach sant Johannstag des heiligen toͧffers, des jars als man zalt von Crists gepùrt tusent vierhundert fùnfftzig und vier jar. ✳